刪舊藁感賦
作者：董嗣杲
朝代：宋

paragraphs: 少年嗜吟如嗜蜜，諸公奇之有奇質。
學荒志曠不自量，躐登將壇多所嫉。
薄遊六朝廢興處，逺嘅疆場分離日。
江草江花幻縝密，下字如縛禪家律。
吁嗟舊存無二三，側近所取不償失。
因知嫉者豈輕易，斂盡浮華能就實。
趣入空玄須正傳，趣得於心暗如漆。
搜剔造化鬼神凴，天孫雲錦可織出。
客寄多時轉蕭瑟，趁取風寒寫曠逸。
九江五峯金翠濕，風月悉歸三寸筆。